b'\n_START_ARTICLE_\nEl Ni\xc3\xb1o\n_START_PARAGRAPH_\nEl Ni\xc3\xb1o - ju\xc5\xbena oscilacija (angle\xc5\xa1ko El Ni\xc3\xb1o-Southern Oscillation, kraj\xc5\xa1e tudi ENSO) je globalno raz\xc5\xa1irjen pojav na sti\xc4\x8di\xc5\xa1\xc4\x8du zraka in morja. Tako kot La Ni\xc3\xb1a, je to pojav nihanja temperature na vodni gladini v zahodnem delu Tihega oceana. Ime El Ni\xc3\xb1o v \xc5\xa1pan\xc5\xa1\xc4\x8dini pomeni dobesedno \xc2\xbbde\xc4\x8dek\xc2\xab, pisana z veliko za\xc4\x8detnico se ta beseda sicer nana\xc5\xa1a na Jezusa kot otroka, tako ime pa je pojav dobil zato, ker je obi\xc4\x8dajno opazen na zahodni obali Ju\xc5\xbene Amerike v \xc4\x8dasu Bo\xc5\xbei\xc4\x8da. Skladno s tem La Ni\xc3\xb1a pomeni \xc2\xbbdeklica\xc2\xab. Pojav je leta 1923 prvi\xc4\x8d opisal Gilbert Thomas Walker, po katerem je poimenovano tudi kro\xc5\xbeenje vode (Walkerjevo kro\xc5\xbeenje) in \xc5\xa1e nekateri drugi pojavi v zvezi z ENSO._NEWLINE_El Ni\xc3\xb1o s seboj prina\xc5\xa1a poplave, su\xc5\xa1o in druge vremenske motnje. Ravno to pa so glavni razlogi, zakaj se znanstveniki tako trudijo, da bi pojav lahko napovedali. Vsaj nekaj korakov proti tem cilju je uspelo narediti znanstvenikoma Stephenu Zebiaku in Marku Canu. Tople in s hranili revne vodne mase, ki jih prina\xc5\xa1a pojav ob zahodnih obalah Ju\xc5\xbene Amerike, negativno vplivajo na ribolov, s tem pa na prehransko oskrbo ljudi ob obalah. Ve\xc4\x8dinoma so posledice zgolj lokalne, saj traja otoplitev le nekaj tednov na leto, ob dalj\xc5\xa1em trajanju pa opazno prizadene celotno globalno trgovino z morsko hrano._NEWLINE_Pojavlja se na vsake 3 do 8 let po vsem svetu, tako v Tihem kot v Atlantskem in Indijskem oceanu. Je najbolj znan vremenski pojav, ki ga ni mogo\xc4\x8de napovedati. Od leta 2000 so ga opazili ve\xc4\x8dkrat, v letih 2002\xe2\x80\x9303, 2004\xe2\x80\x9305, 2006\xe2\x80\x9307 in 2009\xe2\x80\x9310. Mo\xc4\x8dnega El Ni\xc3\xb1a ni bilo vse od leta 1998. Nove zmo\xc5\xbenosti za napovedovanje tega pojava bi imele velike sociolo\xc5\xa1ko-ekonomske posledice. Ker je El Ni\xc3\xb1o obi\xc4\x8dajen del Zemljinega ozra\xc4\x8dja, je popolnoma mogo\xc4\x8de, da na intenzivnost njegovega pojavljanja vpliva tudi globalno segrevanje.\n_START_SECTION_\nPosledice El Ni\xc3\xb1a na globalni ravni\n_START_PARAGRAPH_\nKer obmo\xc4\x8dje toplega zraka, ki ga povzro\xc4\x8da El Ni\xc3\xb1o, hrani ciklone, se pove\xc4\x8da koli\xc4\x8dina padavin. _NEWLINE_Vplivi El Ni\xc3\xb1a so mo\xc4\x8dnej\xc5\xa1i v Ju\xc5\xbeni kot v Severni Ameriki. El Ni\xc3\xb1o prina\xc5\xa1a topla in mokra poletja (december - februar) na obalah severnega Peruja in Ekvadorja, kadar pa je pojav zelo mo\xc4\x8dan, pa tudi poplave in druge ekstreme v mesecih od februarja do aprila. _NEWLINE_Tudi ju\xc5\xbena Brazilija in severna Argentina v \xc4\x8dasu pomladi in zgodnjega poletja ob\xc4\x8dutita vpliv El Ni\xc3\xb1a. \xc4\x8cile ob\xc4\x8dutijo vpliv v obliki milih zim z ogromnimi koli\xc4\x8dinami padavin, v perujskih in bolivijskih gorah pa se pro\xc5\xbeijo \xc5\xa1tevilni plazovi. Toplej\xc5\xa1e in bolj suho vreme El Ni\xc3\xb1o prina\xc5\xa1a na obmo\xc4\x8dje Amazonke, Kolumbije in Srednje Amerike. El Ni\xc3\xb1o vpliva tudi na vreme v Ju\xc5\xbeni Aziji in severni Avstraliji, kamor prina\xc5\xa1a bolj suho vreme, kar ima za posledico \xc5\xa1tevilne po\xc5\xbeare. Tudi nekateri predeli Antarktike vsebujejo ve\xc4\x8d ledu v \xc4\x8dasu El Ni\xc3\xb1a. Zime na severu Severne Amerike so toplej\xc5\xa1e kot obi\xc4\x8dajno, medtem ko je podnebje v Kaliforniji, Mehiki in na jugozahodu ZDA bolj de\xc5\xbeevno in hladno. Severozahodna obala Tihega oceana se na eni strani sre\xc4\x8duje z bolj vla\xc5\xbenimi in meglenimi zimami, na drugi strani pa s toplimi in son\xc4\x8dnimi poletji. El Ni\xc3\xb1o povzro\xc4\x8da tudi vi\xc5\xa1je valove ob obalah, kar povzro\xc4\x8da erozijo na obalah Tihega oceana, in na ra\xc4\x8dun tropskih vetrov zmanj\xc5\xa1uje \xc5\xa1tevilo ter intenzivnost hurikanov na obmo\xc4\x8dju Atlantskega oceana._NEWLINE_El Ni\xc3\xb1o vpliva tudi na Vzhodno Afriko, vklju\xc4\x8dno s Kenijo, Tanzanijo in pore\xc4\x8djem Nila, s pove\xc4\x8dano koli\xc4\x8dino de\xc5\xbeja od marca do maja. Od decembra do februarja pa prina\xc5\xa1a bolj suho vreme v Ju\xc5\xbeno Afriko, natan\xc4\x8dneje v Zambijo, Zimbabve, Mozambik in Bocvano.\n_START_SECTION_\nAtlantski pojav\n_START_PARAGRAPH_\nPodoben pojav je opazen tudi v Atlantskem oceanu, kjer morski tokovi na obmo\xc4\x8dju ekvatorja ob obali Afrike postanejo toplej\xc5\xa1i, tokovi, ki prihajajo z obmo\xc4\x8dja Ju\xc5\xbene Amerike, pa hladnej\xc5\xa1i.\n_START_SECTION_\nLa Ni\xc3\xb1a\n_START_PARAGRAPH_\nLa Ni\xc3\xb1a je drugo ime za hladno fazo pojava ENSO, med katerim se okrepijo vetrovi in obmo\xc4\x8dje hladnega zraka na obmo\xc4\x8dju vzhodnega Tihega oceana. V\xc4\x8dasih pojav La Ni\xc3\xb1a imenujejo tudi \xc2\xbbobratni El Ni\xc3\xb1o\xc2\xab._NEWLINE_La Ni\xc3\xb1a ima najpogosteje nasproten vpliv kot El Ni\xc3\xb1o. Na primer, \xc4\x8de El Ni\xc3\xb1o povzro\xc4\x8di de\xc5\xbeevno dobo v srednjezahodnem delu ZDA, bo La Ni\xc3\xb1a tipi\xc4\x8dno povzro\xc4\x8dila su\xc5\xa1no dobo na tem obmo\xc4\x8dju.'